Dijòus, 26 de febrièr de 2015, 03h00 Sciéncia,Politica

Lengadòc > Lengadòc Naut > País d'Òlmes

771 après lo masèl, se prepausa “una ceremònia de reculhiment, dobèrta a totes”

Dimenge 22 de març, a 11 oras, se debanarà al Prat dels Cremats, al pè del Castèl de Montsegur (País d’Òlmes), la commemoracion de remembre de las victimas de la guèrra de 1209-1244, quand l’armada francesa, amb lo sosten del Vatican, envasiguèt una partida d’Occitània jol pretèxt de combatre una eretgia religiosa.



Lo 16 de març de 1244, de matin, l’armada francesa cremèt 210 personas dins un grand lenhièr. Uèi, al Prat dels Cremats, i a una estèla commemorativa dedicada a aquelas victimas: “Als catars, als martirs del pur amor crestian”.



A l’ora d’ara, lo 16 de de març es pas oficialament un jorn de fèsta, e per aquò l’associacion foissenca Occitània e Libertat prepausa la commemoracion lo dimenge seguent, qu’es lo 22 de març. Se prepausa “una ceremònia de reculhiment, dobèrta a totes”, per “tornar trobar d’espacis de libertat, de pensada, de reflexion; luènh dels unifòrmes constrenches”.



Per mai d’entresenhas podètz contactar Occitània e Libertat al telefòn: +33 (0)5 61 67 33 40.